Sebastian Korda aardjie na sy vaartjie | Netwerk24
REGSTREEKS: SA t. Pak (SA 139/5)
Sebastian Korda aardjie na sy vaartjie
13 Januarie 2021 20:30
Die Amerikaanse tennisspeler Sebastian Korda, wat hoofopskrifte gehaal het toe hy in Oktober verlede jaar die vierde ronde in die Franse Ope in Parys gehaal het, het 'n plek in sy eerste ATP-eindstryd bespreek.
Sebastian Korda het die eerste ATP-eindstryd in sy jong loopbaan in die VSA behaal. Foto: Getty Images
Korda is die seun van Petr, wat op sy dag die wêreld se nommer-twee-speler was en in 1998 die Australiese Ope gewen het.
Korda het Dinsdagaand in die halfeindronde van die Delray-ope in Florida met die Brit Cameron Norrie afgereken.
Dié 20-jarige het sy Grand Slam-debuut in verlede jaar se Amerikaanse Ope gemaak en was 213de op die wêreldranglys voordat hy op Roland Garros die oë op hom gevestig het. Hy het ná daardie sukses bykans 100 plekke op die ranglys geklim.
Korda, wat Hubert Hurkacz in die eindstryd gaan pak, behoort hom ná dese in die top-100 op die ranglys te bevind.
Sebastian Korda se pa, Petr, in 1998 onderweg na sy titel in die Australiese Ope. Korda is 'n Tsjeg van geboorte. Foto: Getty Images
Korda, wie se susters, Nelly en Jessica, albei op elite-vlak gholf in die LPGA-reeks speel, sê die belangrikste vir hom is om meer bestendig as speler te raak.
Hy sê hy probeer ook nog in sy lyf groei en uitvind waartoe hy fisiek in staat is.
Korda se Franse Ope-veldtog is verlede jaar deur sy held, die Spaanse kleikoning Rafa Nadal beëindig. Hoewel hy met 6-1, 6-1, 6-2 van die baan gevee is, het hy gesê dat daardie ervaring 'n "groot stap in die regte rigting" vir sy loopbaan was.
Korda het sedertdien sy eerste titel op die vlak benede die ATP (die Uitdaagreeks) gewen en het ook vir twee weke afrigting by die voormalige tennisster Andre Agassi in Las Vegas gekry.
Sy ouers en susters is saam met hom by die toernooi in Delray en hy erken dis moeilik om die glimlag van sy gesig te vee. – Reuters